Page:Ludus Coventriae (1841).djvu/341

 asyde afore the cros; oure Lady swuonyng and mornyng and leysere seyng,

Maria. A! my good Lord, my sone so swete! Why hast thou don? why hangyst now thus here? Is ther non other deth to the now mete,  But the most shamful deth among these thevys fere? A! out on my hert! whi brest thou nowth? And thou art maydyn and modyr, and seyst thus thi childe spylle! How mayst thou abyde this sorwe and this woful thowth? Ah! deth! deth! deth! Why wilt thou not me kylle? Here oure Lady xal swonge aȝen, and ore Lord xal seyn thus,

Jhesus. O ffadyr almythy! makere of man! fforgyff these Jewys that don me wo! fforgeve hem, fadyr! forgeve hem than! ffor thei wete nowth what thei do.

Primus Judæus. ȝa! vath! vath! now here is he That bad us dystroye oure tempyl on a day, And withinne days thre He xuld reysynt aȝen in good aray.

Secundus Judæus. Now and thou kan do sweche a dede, Help now thiself, yf that thou kan; And we xal belevyn on the withoutyn drede, And seyn thou art a mythty man!

Tertius Judæus. ȝa! yf thu be Goddys sone, as thou dedyst teche, ffrom the cros come now downe!